**ಕೃಷಿ ಅಂಕಿ ಅಂಶಗಳ ವಿಭಾಗ**

 ಋತುವಾರು ಕೃಷಿ ಅಂಕಿ ಅಂಶಗಳನ್ನು ಸಂಗ್ರಹಿಸುವುದು ಈ ಶಾಖೆಯ ಮುಖ್ಯವಾದ ಕರ್ತವ್ಯವಾಗಿದ್ದು, ಈ ಕೆಳಕಂಡ ವರದಿಗಳನ್ನು ತಯಾರಿಸಲಾಗುತ್ತಿದೆ.

* + ಪ್ರಮುಖ ಕೃಷಿ ಬೆಳೆಗಳ ವಿಸ್ತೀರ್ಣ, ಉತ್ಪಾದನೆ ಇಳುವರಿಯ ಮುಂಗಡ ಅಂದಾಜು ವರದಿ. (1,2,3,4 ಮತ್ತುಅಂತಿಮ)
	+ ರಾಜ್ಯದ ಪ್ರಮುಖ ಬೆಳೆಗಳ ವಿಸ್ತೀರ್ಣ, ಉತ್ಪಾದನೆ ಹಾಗೂ ಇಳುವರಿಯ ಪೂರ್ಣ ಪರಿಷ್ಕೃತ ಅಂದಾಜುಗಳ ವರದಿ
	+ ಬೆಳೆ ಕ್ಷೇತ್ರ ಮರು ಹೊಂದಾಣಿಕೆ ವರದಿ
	+ ವಾರ್ಷಿಕ ಋತು ಮತ್ತು ಬೆಳೆಗಳ ಅಂಕಿ ಅಂಶಗಳ ವರದಿ
	+ ಬೆಳೆ ಅಂದಾಜು ಸಮೀಕ್ಷೆಗೆ ಒಳಪಡದಿರುವ ಬೆಳೆಗಳ ಇಳುವರಿ ಬಗ್ಗೆ ರೈತ ಸಂಪರ್ಕ ಮೂಲಕ ಅಂದಾಜಿಸುವ ಪದ್ದತಿ.

**ಮುಂಗಡ ಅಂದಾಜು ವರದಿಗಳು:**

ನಿರ್ದೇಶನಾಲಯವು ಕೃಷಿ ವರ್ಷದ ಎಲ್ಲಾ ಮೂರು ಋತುಗಳಲ್ಲಿ ಬೆಳೆಯಲಾದ ಪ್ರಮುಖ ಬೆಳೆಗಳ ವಿಸ್ತೀರ್ಣ, ಉತ್ಪಾದನೆ ಮತ್ತು ಇಳುವರಿಯನ್ನು ನಾಲ್ಕು ಮುಂಗಡ ಅಂದಾಜು ವರದಿಗಳಲ್ಲಿ ಮತ್ತು ಅಂತಿಮ ಅಂದಾಜು ವರದಿಯನ್ನು ಭಾರತ ಸರ್ಕಾರಕ್ಕೆ ಸಲ್ಲಿಸಬೇಕಾಗಿರುತ್ತದೆ. ಇದು ನಿರ್ದೇಶನಾಲಯದ ಜವಾಬ್ದಾರಿಯಾಗಿದ್ದು ಜಿಲ್ಲಾ ಸಂಖ್ಯಾ ಸಂಗ್ರಹಣಾಧಿಕಾರಿಗಳಿಂದ ಸ್ವೀಕೃತವಾದ ಜಿಲ್ಲಾವಾರು ಅಂಕಿ ಅಂಶಗಳು ಇದಕ್ಕೆ ಆಧಾರವಾಗಿರುತ್ತವೆ ಹಾಗೂ ಈ ಅಂದಾಜುಗಳನ್ನು ಅಂತಿಮಗೊಳಿಸುವುದಕ್ಕೆ ಮುಂಚಿತವಾಗಿ ಕೃಷಿ ಇಲಾಖೆಯೊಡನೆ ಸಮಾಲೋಚಿಸಲಾಗುತ್ತದೆ.

ಪ್ರಥಮ ಮುಂಗಡ ಅಂದಾಜು ವರದಿಯಲ್ಲಿ ಮುಂಗಾರು ಹಂಗಾಮಿನ ಬೆಳೆಗಳನ್ನು ಅಂದಾಜಿಸುವುದಾಗಿರುತ್ತದೆ. ಬೆಳೆಗಳ ವಿಸ್ತೀರ್ಣದ ಅಂಕಿ ಅಂಶಗಳು ಕೃಷಿ ಇಲಾಖೆಯಿಂದ ಸಂಗ್ರಹಿಸಲಾಗುತ್ತದೆ. ಹಾಗೂ ಪ್ರಮುಖ ಜಲಾಶಯಗಳ ನೀರಿನ ಲಭ್ಯತೆ, ಮಳೆ, ಉಷ್ಣಾಂಶ ಮತ್ತು ನೀರಾವರಿ ಸೌಲಭ್ಯ ಇತ್ಯಾದಿಗಳ ಮೇಲೆ ಅವಲಂಭಿತವಾಗಿರುತ್ತದೆ.

ಎರಡನೇ ಮುಂಗಡ ಅಂದಾಜು ವರದಿ ಮತ್ತು ನಂತರದ ವರದಿಗಳು ಮುಂಗಾರು, ಹಿಂಗಾರು ಮತ್ತು ಬೇಸಿಗೆ ಋತುಗಳಲ್ಲಿ ಬೆಳೆಯುವ ಬೆಳೆಗಳ ಅಂದಾಜು ಅಂಕಿ ಅಂಶಗಳನ್ನು ಒಳಗೊಂಡಿರುತ್ತದೆ. ಸದರಿ ವರದಿಗಳಿಗೆ ಮೇಲೆ ತಿಳಿಸಿರುವ ಅಂಶಗಳೊಂದಿಗೆ ಲಭ್ಯವಿರುವ ಮರು ಹೊಂದಾಣಿಕೆ ವರದಿಯ ಕ್ಷೇತ್ರ, ಬೆಳೆ ಕಟಾವು ಪ್ರಯೋಗಗಳ ಫಲಿತಾಂಶಗಳ ಇಳುವರಿ ಪರಿಗಣಿಸಿ ಹಾಗೂ ಕೃಷಿ ಇಲಾಖೆಯ ಅಂಕಿ ಅಂಶಗಳೊಂದಿಗೆ ಮರುಹೊಂದಾಣಿಕೆಗೊಳಿಸಿ ಸಿದ್ಧಪಡಿಸಲಾಗುತ್ತದೆ.

**ಬೆಳೆ ಕ್ಷೇತ್ರ ಮರು ಹೊಂದಾಣಿಕೆ ವರದಿ**

ಗ್ರಾಮ/ ಹೋಬಳಿ/ ತಾಲ್ಲೂಕು/ ಜಿಲ್ಲಾಮಟ್ಟದಲ್ಲಿ ಬೆಳೆ ಕ್ಷೇತ್ರವನ್ನು ಮರುಹೊಂದಾಣಿಕೆ ಮಾಡುವ ಸಲುವಾಗಿ 2005-06 ರಿಂದ ಬೆಳೆಕ್ಷೇತ್ರ ಮರುಹೊಂದಾಣಿಕೆ ಪದ್ಧತಿಯು ಜಾರಿಯಲ್ಲಿರುತ್ತದೆ. ಈ ಪದ್ಧತಿಯಲ್ಲಿ ಸಂಬಂಧಪಟ್ಟ ಇಲಾಖೆಗಳಾದ ಕಂದಾಯ, ಕೃಷಿ, ತೋಟಗಾರಿಕೆ, ಜಲಸಂಪನ್ಮೂಲ ಮತ್ತು ಕಬ್ಬು ನಿರ್ದೇಶನಾಲಯ/ ಇಲಾಖೆಗಳ ಅಧಿಕಾರಿಗಳ ಸಮ್ಮುಖದಲ್ಲಿ ವರ್ಷದ ಮುಂಗಾರು, ಹಿಂಗಾರು ಮತ್ತು ಬೇಸಿಗೆ ಋತುಗಳ ಬೆಳೆ ಕ್ಷೇತ್ರ ಮರುಹೊಂದಾಣಿಕೆ ಮಾಡಲಾಗುವುದು.

**ವಾರ್ಷಿಕ ಋತು ಮತ್ತು ಬೆಳೆ ಅಂಕಿ ಅಂಶಗಳ ವರದಿ:**

ಕಂದಾಯ ದಾಖಲೆ ಪಹಣಿ ಆಧಾರದ ಮೇಲೆ ವಾರ್ಷಿಕ ಋತು ಮತ್ತು ಬೆಳೆಗಳ ಅಂಕಿ ಅಂಶಗಳ ವರದಿಯನ್ನು ಸಿದ್ದಪಡಿಸಲಾಗುತ್ತದೆ. ಭೂ ವರ್ಗೀಕರಣ, ನೀರಾವರಿ ಮೂಲವಾರು ವಿಸ್ತೀರ್ಣ, ನೀರಾವರಿಯಾದ ಬೆಳೆಗಳವಿಸ್ತೀರ್ಣ, ಋತುವಾರು, ತಳಿವಾರು ಭಿತ್ತನೆಯಾಗಿರುವ ವಿಸ್ತೀರ್ಣದ ಮಾಹಿತಿಯನ್ನು ಒದಗಿಸುವುದು ಇದರ ಮೂಲ ಉದ್ದೇಶವಾಗಿರುತ್ತದೆ.

**ಪೂರ್ಣ ಪರಿಷ್ಕೃತ ಅಂದಾಜು:**

ರಾಜ್ಯದ ಪ್ರಮುಖ ಬೆಳೆಗಳ ಕ್ಷೇತ್ರ, ಇಳುವರಿ ಹಾಗೂ ಉತ್ಪಾದನಾ ಅಂದಾಜುಗಳನ್ನು ಸಿದ್ದಪಡಿಸುವ ಕಾರ್ಯ 1955 ರಿಂದ ಜಾರಿಯಲ್ಲಿದ್ದು, ಈ ವರದಿಯಲ್ಲಿ 61 ಪ್ರಮುಖ ಬೆಳೆಗಳ ವಿವರಗಳು ಲಭ್ಯವಿರುತ್ತದೆ.

**ರೈತ ಸಂಪರ್ಕ ಪದ್ದತಿ:**

ಬೆಳೆ ಅಂದಾಜು ಸಮೀಕ್ಷೆಗೆ ಒಳಪಡದಿರುವ 17 ಬೆಳೆಗಳಿಗೆ ರೈತ ಸಂಪರ್ಕದ ಮುಖಾಂತರ (Oral enquiry method) ಇಳುವರಿಯನ್ನು ಅಂದಾಜಿಸಲು ಸಮೀಕ್ಷೆ ಕೈಗೊಳ್ಳಲಾಗಿದೆ.

**ಯೋಜನೆಯ ಹೆಸರು: ಕೇಂದ್ರ ಪುರಸ್ಕೃತ ಸಕಾಲಿಕ ವರದಿ ಯೋಜನೆ.**

**(a) ಆರ್ಥಿಕನೆರವು: 100% ಕೇಂದ್ರದ ಪಾಲು**

**1.ಯೋಜನೆಯಉದ್ದೇಶ:** ಪ್ರತಿ ಋತುವಿನಲ್ಲಿ ಭಿತ್ತನೆಯಾದ ಆಯ್ಕೆಯಾದ ಪ್ರಮುಖ ಬೆಳೆಗಳ ವಿಸ್ತೀರ್ಣದ ತ್ವರಿತ ವಿಶ್ವಾಸಾರ್ಹ ಮತ್ತು ನಿಖರವಾದ ಅಂದಾಜುಗಳನ್ನು ಸಿದ್ಧಪಡಿಸುವುದು ಈ ಯೋಜನೆಯ ಮುಖ್ಯ ಉದ್ದೇಶವಾಗಿರುತ್ತದೆ. ಈ ಯೋಜನೆಯು 1969-70ರಿಂದ ಜಾರಿಯಲ್ಲಿರುತ್ತದೆ. ಈ ಯೋಜನೆಯಡಿ ಮುಖ್ಯ ಬೆಳೆಗಳಾದ ಭತ್ತ, ಜೋಳ, ಸಜ್ಜೆ, ಮೆಕ್ಕೆಜೋಳ, ರಾಗಿ, ಗೋಧಿ, ತೊಗರಿ, ಕಡಲೆ, ಕಬ್ಬು, ಹತ್ತಿ, ನೆಲಗಡಲೆ, ಎಳ್ಳು, ಸೂರ್ಯಕಾಂತಿ, ಕುಸುಬೆ ಮತ್ತು ಅಗಸೆ ಬೆಳೆಗಳ ವಿಸ್ತೀರ್ಣವನ್ನು ಅಂದಾಜು ಮಾಡಲಾಗುತ್ತದೆ.

**2 .ಹೆಸರು: ಕೇಂದ್ರ ಪುರಸ್ಕೃತ ಬೆಳೆಗಳ ಅಂಕಿ ಅಂಶಗಳ ಸುಧಾರಣೆ ಯೋಜನೆ**

 **(a) ಆರ್ಥಿಕ ನೆರವು :100% ಕೇಂದ್ರದ ಪಾಲು**

**(ಇ) ಯೋಜನೆಯಉದ್ದೇಶ**: ಬೆಳೆಕ್ಷೇತ್ರ ಎಣಿಕೆ, ಬೆಳೆ ಕ್ಷೇತ್ರ ಒಗ್ಗೂಡಣ ಮತ್ತು ಬೆಳೆ ಕಟಾವು ಪ್ರಯೋಗಗಳನ್ನು ಕ್ರಮಬದ್ಧವಾಗಿ ನಡೆಸುವ ಬಗ್ಗೆ ತನಿಖೆಗಳನ್ನು ಕೈಗೊಂಡು ಕೃಷಿ ಅಂಕಿ ಅಂಶಗಳ ಬಗ್ಗೆಸಂಗ್ರಹಿಸುವ ಮಾಹಿತಿಯ ಗುಣಮಟ್ಟವನ್ನು ಸುಧಾರಿಸುವುದು ಈ ಯೋಜನೆಯ ಮುಖ್ಯ ಉದ್ದೇಶವಾಗಿರುತ್ತದೆ. ಈ ಯೋಜನೆಯು 1973-74 ರಿಂದ ಜಾರಿಯಲ್ಲಿರುತ್ತದೆ. ಪ್ರತಿ ಸಾಲಿನಲ್ಲಿ ರಾಷ್ಟ್ರೀಯ ಮಾದರಿ ಕಾರ್ಯಾಲಯ ಮತ್ತು ಆರ್ಥಿಕ ಮತ್ತು ಸಾಂಖ್ಯಿಕ ನಿರ್ದೇಶನಾಲಯವು ತಮ್ಮ ತಾಂತ್ರಿಕ ಸಿಬ್ಬಂದಿಯಿಂದ ಪ್ರತಿ ಋತುವಿಗೆ ಕೇಂದ್ರ ಮಾದರಿ ಮತ್ತು ರಾಜ್ಯ ಮಾದರಿ ಗ್ರಾಮಗಳು ಎಂದು ಪ್ರತ್ಯೇಕವಾಗಿ ಆರಿಸಿ, ಈ ಆರಿಸಿದ ಗ್ರಾಮಗಳ ಮೇಲ್ವಿಚಾರಣಾ ಕಾರ್ಯಗಳನ್ನು ನಡೆಸಬೇಕಾಗಿರುತ್ತದೆ ಹಾಗೂ ಈ ಪದ್ದತಿಯ ಶಾಶ್ವತ ಅಭಿವೃದ್ಧಿಗಾಗಿ ಕೆಳಕಂಡ ರೀತಿಯಲ್ಲಿ ಮೇಲ್ವಿಚಾರಣೆ ನಡೆಸಿ ಪರಿಹಾರೋಪಾಯ ಕ್ರಮಗಳನ್ನು ಕೈಗೊಳ್ಳಲಾಗುತ್ತಿದೆ.

1)ಗ್ರಾಮಲೆಕ್ಕಿಗರು ಬೆಳೆ ತನಿಖೆಯನ್ನು ಸಂಬಂಧಿಸಿದ ಗ್ರಾಮಗಳಲ್ಲಿ ಆಯಾ ಋತುಗಳಲ್ಲಿ ಕೈಗೊಂಡಿದ್ದಾರೆಯೆ ಎಂಬ ಕುರಿತು.

2)ಗ್ರಾಮ ಲೆಕ್ಕಿಗರು ಸಿದ್ದಪಡಿಸಿರುವ ಬೆಳೆ ಘೋಷ್ವಾರೆಯು ಪಹಣಿ ಪುಸ್ತಕದಲ್ಲಿ ದಾಖಲಾಗಿರುವುದಕ್ಕೆ ಸರಿ ಹೊಂದುತ್ತದೆಯೇ ಎನ್ನುವ ಕುರಿತು ಮತ್ತು

3) ಬೆಳೆ ಅಂದಾಜು ಸಮೀಕ್ಷೆ ಕಾರ್ಯದ ಮೂಲ ಕಾರ್ಯಕರ್ತರು ನಿಗಧಿತ ಮಾರ್ಗಸೂಚಿಗಳಂತೆ ಬೆಳೆ ಕಟಾವು ಪ್ರಯೋಗಗಳನ್ನು ಕೈಗೊಂಡಿದ್ದಾರೆಯೆ ಎಂಬ ಕುರಿತು ಮೇಲ್ವಿಚಾರಣೆ ನಡೆಸುವ ಕಾರ್ಯಕ್ರಮವಾಗಿರುತ್ತದೆ.

**3. ಹೆಸರು: ಹಣ್ಣು , ತರಕಾರಿ ಮತ್ತು ಉಪ ಬೆಳೆಗಳ ಅಂದಾಜು ಸಮೀಕ್ಷೆ**

 **(a) ಆರ್ಥಿಕ ನೆರವು : 100% ರಾಜ್ಯದಪಾಲು**

**(ಇ)ಯೋಜನೆಯ ಉದ್ದೇಶ:** ಹಣ್ಣು ಹಾಗೂ ತರಕಾರಿ ಬೆಳೆಗಳ ಅಂದಾಜು ಸಮೀಕ್ಷೆಯು ಪ್ರಸ್ತುತ ಸಂಪೂರ್ಣ ರಾಜ್ಯ ಪುರಸ್ಕೃತ ಯೋಜನೆಯಾಗಿದೆ. ರಾಜ್ಯದಲ್ಲಿ ಬೆಳೆಯಲಾಗುವ ಆಯ್ದ ಪ್ರಮುಖ ಹಣ್ಣುಗಳಾದ ಮಾವು, ಸೀಬೆ, ಸಪೋಟ, ನಿಂಬೆ, ದಾಳಿಂಬೆ , ಸೀಬೆ, ದ್ರಾಕ್ಷಿ ಹಾಗೂ ಬಾಳೆ ಮತ್ತು ತರಕಾರಿ ಬೆಳೆಗಳಾದ ಬೀನ್ಸ್ ಮತ್ತು ಬದನೆ ಬೆಳೆಗಳ ಕ್ಷೇತ್ರ, ಉತ್ಪಾದನೆ ಹಾಗೂ ಇಳುವರಿ ವಿವರಗಳನ್ನು ಅಂದಾಜಿಸುವುದು ಈ ಯೋಜನೆಯ ಮುಖ್ಯ ಉದ್ದೇಶ.